<classify> WAZIRI wa Nishati, Dk Medard Kalemani pichani, amesema serikali itaanza kuchua hatua kwa wananchi ambao hawataunganisha umeme kwenye nyumba zao, ambao wana uwezo wa kulipia Sh 27,000.Alisema hayo hivi karibuni katika Kijiji cha Chemkeni Kata ya Igwisi wilaya ya Kaliua, mkoani Tabora, wakati akifanya ukaguzi wa nyumba, ambazo hazijaunganishwa umeme kijijini hapo. Dk Kalemani alisema hatua ambazo zitachukuliwa ni pamoja na kupigwa mnada mifugo, ambayo wanamiliki na kulazimishwa kuunganishiwa umeme kwenye nyumba zao.Serikali inatumia gharama kubwa kuhakikisha umeme unafika nchi nzima, kwahiyo nisingependa kuona wananchi hawatumii fursa hii ya kuweka umeme kwenye nyumba zao tena kwa gharama nafuu, alisema.Waziri huyo alionesha kuchukizwa na kitendo cha baadhi ya wakazi wa kijiji hicho, kukataa kuweka umeme kwenye nyumba zao, kwa madai kwamba wanasubiri kufungua biashara ambazo zitawalazimu kuunganisha nishati hiyo muhimu.Haiwezekani serikali ilete shlingi bilioni 36 kwenye mkoa huu halafu mkatae kutumia umeme, lazima tuanze kuwachukulia hatua na itafika mahala tutatumia nguvu kwa wananchi ambao hawataki kuweka umeme na nitarudi hapa mwakani kufuatilia nyumba kwa nyumba, alisema.Aliliagiza Shirika la Umeme Tanzania Tanesco kuendelea kuwahamasisha wananchi kulipia huduma ya umeme ili wapate hamasa ya kuweka kwenye nyumba na taasisi za umma ambazo zipo karibu na maeneo yao.  <topic>: KITAIFA 